《学古三首赠胡承之归关中 其二》
明代·黄佐

巾车返初服，淩晨发京洛。引顾咸阳道，云山互参错。

威夷眄三咸，嵚岑辨二岳。草树郁仟仟，沟塍纷漠漠。

霞日映宫雉，明灭见城郭。行子归旧疆，园田惧芜落。

庄生傲柴栅，台公愿藜藿。已蠲原宪耻，无论启期乐。

道因傥来悟，心泯然疑作。达士有遗矩，卷舒在龙蠖。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。